2021. gada 17. decembrī

Elīna Ieva Vītola izcīna bornzu Nāciju kausā Insbrukā

Piektdien, 17. decembrī norisinājās pēdējais Nāciju kauss pirms Ziemassvētku brīvdienām. Nedēļas nogalē, 18. un 19. decembrī pamatsacensības norisināsies Austrijas pilsētā Insbrukā.

Par vietu pamatsacensībās cīnījās četri latvieši: Riks Kristens Rozītis, Artūrs Dārznieks, Sigita Bērziņa un Elīna Ieva Vītola. Latvijas izlasei pievienojies arī junioru dutes Eduards Ševics-Mikelševics/Lūkass Krasts, kuriem bija paredzēts startēt Nāciju kausā ar iespēju kvalicēties pasaules kausam, bet pēdējā treniņā pirms sacensībām Eduards Ševics-Mikelševics satraumēja pēdu un kvalifikācijā nepiedalījās.

Vīriešu konkurencē labāko rezultātu no latviešiem spēja uzrādīt Artūrs Dārznieks, kurš, finišējot 50.903 sekundēs, ierindojās 10. vietā [+0.576]. Savukārt Rikam Kristenam Rozītim izcīnīta 14. vieta [+0.692].

Nāciju kausa uzvarētājs – vācietis Kriss Rene Eislers (Chris Rene Eissler) [50.327]. Otrajā vietā Krievijas sportists Matvejs Perestoroņins (Matvei Perestoronin) [+0.210]. Trešais – mājinieks Reinhards Eggers (Reinhard Egger) [+0.257].

Sieviešu konkurencē Elīna Ieva Vītola uzrādīja labāko starta laiku un finišēja 40.387 sekundēs, kas sportistei garantēja bronzas godalgu. Pirmā – amerikāniete Emīlija Svīnija (Emily Sweeney) [40.233], bet otrajā pozīcijā krieviete Diāna Loginova (Diana Loginova) [+0.146].

Savukārt Sigitai Bērzņai astotais labākais starta laiks, bet finišā 29. vieta, kas nozīmē to, ka sportiste nekvalificējās Eberspacher pasaules kausa piektajam posmam.

Pārējie sportisti ir izcīnījuši vietu stiprāko grupā pēc iegūtajiem punktiem pēdējos trijos Eberspacher pasaules kausa posmos. Stiprāko grupa – 12 dāmas, 15 vīrieši un 12 divvietīgās ekipāžas.

Pēc aizvadītiem četriem pasaules kausa posmiem kopvērtējuma tabulā ceturtajā vietā ar 231 punku – Kendija Aparjode, ar 206 punktiem piektājā vietā – Elīza Tīruma. 228 punkti un ceturtā vieta Kristeram Aparjodam. Gintam Bērziņam 138 punkti un 11. pozīcija. Andrim Šicam/Jurim Šicam ar 295 punktiem otrā vieta. Savukārt Mārtiņam Botam/Robertam Plūmem 167 punkti un 8. vieta.

Eberspacher pasaules kausa piektajam posmam startēt pieteikušies 171 sportists no 28 valstīm.

Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Sestdiena, 18. decembris

10.30 Pirmais brauciens – Vīri  
12.05 Otrais brauciens - Vīri  
13.40 Pirmais brauciens – Divvietīgās ekipāžas  
15.05 Otrais brauciens – Divvietīgās ekipāžas

Svētdiena, 19. decembris

10.30 Pirmais brauciens – Sievietes  
11.55 Otrais brauciens – Sievietes  
13.15 BMW Sprinta kauss – Vīri  
14.00 BMW Sprinta kauss – Divvietīgās ekipāžas  
14.35 BMW Sprinta kauss – Sievietes

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456